REPUBLIKA HRVATSKA

# KRAPINSKO – ZAGORSKA ŽUPANIJA

GRAD PREGRADA

# DJEČJI VRTIĆ „NAŠA RADOST“ PREGRADA

PREGRADA

KLASA: 025-02/24-01/4

URBROJ: 2214-41-02-24-01

Pregrada, 18.4.2024.

Na temelju članka 15. stavka 2. Zakona o javnoj nabavi (NN 120/16, 114/22), te članka 8., 15. i 47. Statuta Dječjeg vrtića „Naša radost“ Pregrada od 14.12.2022., Upravno vijeće Dječjeg vrtića „Naša radost“ Pregrada na 70. sjednici održanoj 18.4.2024. godine donosi

**PRAVILNIK**

**O PROVEDBI POSTUPAKA JEDNOSTAVNE NABAVE**

**1. OPĆE ODREDBE**

Članak 1.

 U svrhu poštivanja osnovnih načela javne nabave te zakonitog, namjenskog i svrhovitog trošenja proračunskih sredstava ovim se Pravilnikom uređuje postupak jednostavne nabave robe i usluga procijenjene vrijednosti do 26.540,00 eura i nabave radova procijenjene vrijednosti do 66.360,00 eura za koje sukladno odredbama Zakona o javnoj nabavi ne postoji obveza provedbe postupka javne nabave.

 U provedbi postupka nabave roba, usluga i radova osim ovog Pravilnika, obvezno je primjenjivati Zakon o javnoj nabavi, druge važeće zakonske i podzakonske akte iz područja javne nabave, odluke i pravilnike, a koji se odnose na pojedini predmet nabave.

Članak 2.

Odredbe ovog Pravilnika moraju se primjenjivati na način kako bi osigurali zakonito, namjensko, ekonomično i svrhovito trošenje proračunskih sredstava vrtića.

Prilikom provođenja postupaka jednostavne nabave, vrtić kao naručitelj obvezan je u odnosu na sve gospodarske subjekte poštivati načelo slobode kretanja robe, načelo slobode poslovnog nastanka i načelo slobode pružanja usluga te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti.

Članak 3.

Postupci nabave iz članka 1. ovog Pravilnika moraju biti usklađeni s Planom nabave koji donosi ravnatelj najkasnije u roku 30 dana od dana donošenja financijskog plana Vrtića.

Vrtić je dužan za svaku proračunsku godinu donijeti plan nabave.

Za nabavu roba, radova i usluga vrijednosti jednake ili veće od 2.650,00 eura koje se nabavljaju prema ovom Pravilniku u plan nabave obvezeno se unose slijedeći podaci:

1.evidencijski broj nabave

2. predmet nabave

3. CPV oznaka predmeta nabave

4. procijenjena vrijednosti nabave

5. vrsta postupka.

Plan nabave može se dopuniti stavkom računa iz računskog plana, iznosom financijskog plana, oznakom sklapa li se ugovor ili izdaje narudžbenica i slično.

Stavke procijenjene vrijednosti nabave moraju biti usklađene s financijskim planom Vrtića.

Plan nabave može se mijenjati i dopunjavati na način da sve izmjene i dopune moraju biti vidljivo naznačene u odnosu na osnovni plan nabave.

Vrtić je dužan plan nabave objaviti na svojim mrežnim stranicama.

Objavljeni plan nabave treba biti dostupan na mrežnim stranicama Vrtića najmanje do 30. lipnja slijedeće proračunske godine.

Članak 4.

 U svrhu sprečavanja sukoba interesa u provedbi postupka nabave iz članka 1. ovog Pravilnika primjenjuju se odredbe Zakona o javnoj nabavi i Zakona o sprečavanju sukoba interesa.

Članak 5.

Riječi i pojmovi koji imaju rodno značenje, a korišteni su u Pravilniku uporabljeni su neutralno i odnose se jednako na muški i ženski rod.

**2. PROVEDBA POSTUPKA JEDNOSTAVNE NABAVE PROCIJENJENE VRIJEDNOSTI MANJE OD 6.636,14 EURA**

Članak 6.

 Nabava roba, radova i usluga procijenjene vrijednosti manje od 6.636,14 eura provodi se izdavanjem narudžbenice jednom gospodarskom subjektu. Narudžbenicu potpisuje ravnatelj Vrtića. Zavisno o predmetu nabave ravnatelj s gospodarskim subjektom može sklopiti i ugovor.

Potpisom narudžbenice ili ugovora od strane ravnatelja smatra se da je predložena obveza u skladu s važećim financijskim planom.

 Narudžbenica i/ili ugovor obvezno sadrži podatke o: naručitelju, vrsti roba/usluga/radova koji se nabavljaju uz detaljnu specifikaciju jedinica mjere, količina, jediničnih cijena te ukupnih cijena, roku i mjestu isporuke gospodarskom subjektu-dobavljaču.

 Ovisno o predmetu nabave narudžbenica i/ili ugovor može sadržavati, sukladno odredbama Zakona, podatke o jamstvu za izvršenje predmeta nabave, ugovornoj kazni.

O izdanim narudžbenicama i/ili ugovorima obavezno se vodi evidencija.

**3. PROVEDBA POSTUPKA JEDNOSTAVNE NABAVE PROCIJENJENE VRIJEDNOSTI JEDNAKE ILI VEĆE OD 6.636,14 DO 13.272,28 EURA**

Članak 7.

Vrtić će u postupcima jednostavne nabave jednake ili veće od 6.636,14 eura do 13.272,28 eura po potrebi uključiti osobu ovlaštenu za poslove javne nabave Grada Pregrade koja posjeduje važeći certifikat u području javne nabave.

Članak 8.

Postupak jednostavne nabave započinje danom donošenja odluke o početku postupka nabave na prijedlog ravnatelja Vrtića.

Odluku o početku postupka nabave donosi Upravno vijeće Vrtića.

Odluka o početku postupka nabave sastoji se najmanje od: naziva predmeta nabave, rednog broja predmeta nabave u Planu nabave, procijenjene vrijednosti nabave i izvora planiranih sredstava, podatka o osobama koje provode postupak nabave, podatka o ponuditeljima kojima će se uputiti poziv za dostavu ponude, te ostali podaci.

Članak 9.

Postupak nabave provodi se pozivom za dostavu ponuda od najmanje 3 (tri) gospodarska subjekta registrirana za obavljanje određenih usluga, izvršenje radova ili isporuku robe po vlastitom izboru. Iznimno, ovisno o prirodi predmeta nabave i razini tržišnog natjecanja, poziv za dostavu ponuda može se uputiti samo 1 (jednom) gospodarskom subjektu, a naročito u sljedećim slučajevima:

- kod odvjetničkih usluga, javnobilježničkih usluga, zdravstvenih usluga, usluga obrazovanja, konzultantskih usluga,

- kada zbog tehničkih ili umjetničkih razloga povezanih sa zaštitom isključivih prava ugovor može izvršiti samo određeni gospodarski subjekt,

- kada je to nužno potrebno zbog iznimne žurnosti izazvane događajima koje javni naručitelj nije mogao predvidjeti (npr. saniranje štete od vremenskih nepogoda, viša sila i drugi slučajevi iznimne žurnosti),

- za dodatne radove čija ukupna vrijednost ne smije preći 30% vrijednosti osnovnog ugovora koji nisu bili uključeni u početni projekt niti u osnovni ugovor, ali su zbog nepredviđenih okolnosti postali nužni za izvođenje radova opisanih u njima, pod uvjetom da se ugovor sklopi sa gospodarskim subjektom koji izvršava osnovni ugovor te da ukupna procijenjena vrijednost osnovnog ugovora i dodatnih radova ne prelazi iznos praga iz čl. 6. ovog Pravilnika.

POZIV NA DOSTAVU PONUDA

Članak 10.

Poziv za dostavu ponuda upućuje se na način koji omogućuje dokazivanje da je isti zaprimljen od strane gospodarskog subjekta (dostavnica, povratnica, potvrda e-mailom). Pozivi na dostavu ponuda u pravilu se upućuju gospodarskim subjektima putem e-maila. Istodobno poziv za dostavu ponuda objavljuje se i na internetskim stranicama Vrtića.

Poziv za dostavu ponuda, uz naziv Vrtića kao javnog naručitelja, mora sadržavati:

* opis predmeta nabave
* procijenjenu vrijednost nabave
* kriterij za odabir ponude
* uvjete i zahtjeve koje ponuditelji trebaju ispuniti
* rok za dostavu ponude (datum i vrijeme)
* način dostavljanja ponude
* adresu na koju se ponude dostavljaju
* kontakt osobu, broj telefona i adresu elektroničke pošte
* broj telefona i adresu elektroničke pošte
* datum objave poziva te podatke o internetskoj stranici na kojoj je isti objavljen.

Rok za dostavu ponuda iznosi najmanje 5 dana, a najviše do 15 dana od dana upućivanja poziva na dostavu ponuda, ovisno o potrebama za predmet nabave što će ovlašteni predstavnici i ravnatelj vrtića odrediti prilikom pojedinog postupka.

PONUDA

Članak 11.

Kriterij za odabir ponude u pravilu je najniža cijena. Ukoliko smatra potrebnim, kao kriterij odabira ponude Upravno vijeće Vrtića može odrediti ekonomski najpovoljniju ponudu, odnosno ponudu s najboljim omjerom cijene i kvalitete i može obuhvaćati:

1. Kvalitetu, uključujući tehničku vrijednost, estetske i funkcionalne značajke, pristupačnost, rješenje za sve korisnike, društvene, okolišne i inovativne značajke te trgovanje i uvjete trgovanja
2. Organizaciju, kvalifikacije i iskustvo osoblja angažiranog na izvršenju određenog ugovora, ako kvaliteta angažiranog osoblja može značajno utjecati na razinu uspješnosti izvršenja ugovora ili
3. Usluge nakon prodaje i tehničku pomoć, uvjete isporuke (datum isporuke, proces isporuke i rok isporuke ili izvršenje isporuke).

Članak 12.

 Vrtić može u pozivu za dostavu ponude od gospodarskih subjekata tražiti jamstvo za ozbiljnost ponude, jamstvo za uredno ispunjenje ugovora, jamstvo za otklanjanje nedostataka u jamstvenom roku i jamstvo za pokriće odgovornosti iz djelatnosti, na koja se na odgovarajući način primjenjuju odredbe Zakona o javnoj nabavi, kao i kriterije za kvalitativni odabir gospodarskog subjekta sukladno odredbama Zakona o javnoj nabavi.

Članak 13.

 Ponude se dostavljaju u zatvorenim omotnicama sa naznakom: naziva naručitelja, naziva ponuditelja, naziva predmeta nabave i „ne otvaraj“.

 Otvaranje pristiglih ponuda nije javno.

Članak 14.

Otvaranje ponuda provest će predstavnici naručitelja koje imenuje Upravno vijeće Vrtića.

Nakon postupka otvaranja ponuda pristupa se pregledu i ocjeni ponuda na temelju uvjeta i zahtjeva iz poziva za dostavu ponuda.

U postupku otvaranja, pregleda i ocjene ponuda sudjeluju najmanje dva predstavnika naručitelja.

O postupku otvaranja, pregleda i ocjene ponuda sastavlja se zapisnik.

Članak 15.

 Na osnovi rezultata pregleda i ocjene ponuda donosi se Odluka o odabiru najpovoljnije ponude, odnosno odabiru najpovoljnije ponude ponuditelja s kojim će se sklopiti ugovor o nabavi ili Odluka o poništenju postupka jednostavne nabave.

 Za donošenje odluke o odabiru dovoljna je jedna prihvatljiva ponuda.

 Odluku o odabiru odnosno poništenju postupka donosi Upravno vijeće Vrtića.

 Odluka o odabiru najpovoljnije ponude ili Odluka o poništenju postupka jednostavne nabave dostavlja se svakom ponuditelju.

Članak 16.

U slučaju provedbe jednostavne nabave koja zahtijeva žurnost te u ostalim slučajevima kada se to ocijeni opravdanim bez obzira na procijenjenu vrijednost predmeta nabave, jednostavna nabava provodi se izdavanjem narudžbenice temeljem zaprimljene najmanje jedne ponude.

Odluku iz stavka 1. ovog članka donosi Upravno vijeće Vrtića.

Članak 17.

 Na postupak provedbe jednostavne nabave i na odabir najpovoljnijeg ponuditelja žalba nije dopuštena.

**4. PROVEDBA POSTUPKA JEDNOSTAVNE NABAVE PROCIJENJENE VRIJEDNOSTI JEDNAKE ILI VEĆE OD 13.272,28 DO 26.540,00 EURA ZA ROBE I USLUGE TE DO 66.360,00 EURA ZA RADOVE**

Članak 18.

 Postupak nabave roba, usluga i radova procijenjene vrijednosti jednake ili veće od 13.272,28 do 26.540,00 eura za robe i usluge te do 66.360,00 eura za radove provodi se na isti način kao i nabava procijenjene vrijednosti od 6.636,14 do 13.272,28 eura, ali uz dobivenu prethodnu suglasnost Osnivača.

**5. NABAVA PROCIJENJENE VRIJEDNOSTI IZNAD PRAGOVA JEDNOSTAVNE NABAVE**

Članak 19.

Postupak nabave procijenjene vrijednosti jednake ili veće od 26.540,00 eura za robe i usluge te za provedbu projektnih natječaja, odnosno jednake ili veće od 66.360,00 eura za radove, provodi se sukladno odredbama Zakona o javnoj nabavi.

**6. PRIJELAZNE I ZAVRŠNE ODREDBE**

Članak 20.

Danom stupanja na snagu ovog Pravilnika prestaje važiti Pravilnik o provedbi postupaka jednostavne nabave KLASA: 012-04/19-01/01, URBROJ: 2214-41-02-19-01 od 15.2.2019. godine.

Članak 21.

 Ovaj Pravilnik stupa na snagu osmog dana od dana objave na mrežnim stranicama i oglasnoj ploči Dječjeg vrtića „Naša radost“ Pregrada.

#

 Predsjednica Upravnog vijeća:

 Darija Broz

 Ovaj Pravilnik objavljena je na mrežnoj stranici i oglasnoj ploči Dječjeg vrtića „Naša radost“ Pregrada, dana 19.4.2024. godine.

 Ravnateljica:

 Natalija Vrhovski